ኢዜማ ለ2013 አገራዊ ምርጫ የሥነ ምግባር መመርያ ማዘጋጀቱን አስታወቀ
የኢትዮጵያዊ ዜጎች ለማኅበራዊ ፍትሕ (ኢዜማ) ግንቦት 28 ቀን 2013 ዓ.ም. ለሚደረገው አገራዊ ምርጫ፣ አስፈላጊውን ሁሉ ዝግጅት እያደረገ መሆኑንና ‹‹የ2013 ምርጫ›› የሥነ ምግባር ዝርዝር መመርያ ማዘጋጀቱን አስታወቀ፡፡ ኢዜማ ለሪፖርተር በላከው መግለጫ እንዳስታወቀው፣ ኢትዮጵያ ካለችበት ተጨባጭ ሁኔታ የ2013 ዓ.ም. አገራዊ ምርጫ ነፃና ፍትሐዊ መሆኑን የሚያረጋግጡ ዓለም አቀፍ መለኪያዎችን ማሟላት ባይቻልም፣ አራት መሠረታዊ መመዘኛዎችን ማሟላት ግን ግዴታ ነው፡፡ የመጀመርያው ተፎካካሪ የፖለቲካ ድርጅቶች በየትኛውም የአገሪቱ አካባቢ ያለ ገደብ መንቀሳቀስ መቻላቸው መረጋገጥ አለበት፡፡ ሁለተኛው መራጩ ሕዝብ ሳይፈራ የፈለገውን ተፎካካሪ በነፃነት የሚመርጥበት አገራዊ ድባብ መኖር አለበት፡፡ ሦስተኛ ምርጫ ቦርድን ጨምሮ ከምርጫው ጋር ግንኙነት ያላቸው የፌዴራልም ሆነ የክልል መንግሥታት ተቋማት፣ ተፎካካሪዎችን በእኩልነት ማስተናገድ እንደሚኖርባቸውና በአራተኛ ደረጃ የሕዝብ ድምፅ በአግባቡና በታማኝነት መቆጣጠር የሚሉት መሟላት እንዳለባቸው ኢዜማ በመመርያው ጠቁሟል፡፡ የሕዝብ የምርጫ ፍላጎት ተግባራዊ ሊሆን የሚችልበት ቁልፍ ባለድርሻዎች ላይ ፍላጎት መኖሩ፣ አገራዊና ክልላዊ ፓርቲዎች ከሕዝቡ ሊኖራቸው የሚችለውን ድጋፍ በሠለጠነ የምርጫ ሒደት ውጤቱን ማወቅ ጥሩ አጋጣሚ መሆኑ፣ የ2013 አገራዊ ምርጫ ምንም እንኳን ‹‹እንከን የለሽ›› ባይሆንም፣ ተቀባይነት ባለው ሒደት ውጤቱ ሊጠናቀቅ የሚችልበት ሒደት መኖሩን ኢዜማ አስታውቋል፡፡ ምርጫው ተጨባጭ ልምዶችን ማግኘት የሚቻልበት መልካም አጋጣሚ እንደሚሆንና አሸናፊ ሆኖ የሚወጣው ድርጅት ሙሉ ሕጋዊ ቅቡልነት ያለው ሊሆን የሚችልበትም አጋጣሚ እንደሚፈጠር ጠቁሟል፡፡ በምርጫው የተለያዩ የሕዝብን ፍላጎቶች ሊያንፀባርቁ ለሚችሉ ድርጅቶች የመሳተፍ ዕድል እንደሚሰጥ፣ በክልልም ሆነ በፌዴራል ፓርላማ ሊሰሙ የሚችሉበትን ዕድል መፍጠር የሚቻልበትና ተቀባይነት ያለው መንግሥት ሲቋቋም፣ የኢትዮጵያን ጥቅምና ደኅንነት በሚመለከት ከማናቸውም ሦስተኛ አካል ጋር የሚያደርገው ከሕጋዊ ቅቡልነት የመነጨ ጠንካራ አቅም ማግኘት የሚችልበት ዕድል እንደሚፈጠርም ኢዜማ በመግለጫው ጠቁሟል፡፡ይህንንም ታሳቢ ያደረገና አገሪቱ ያለችበትን አስቸጋሪና አደገኛ ሁኔታ ወደተረጋጋ አገራዊ ሁኔታ ለመቀየር የተጀመረው ለውጥ፣ በጠንካራ መሠረት ላይ ቆሞ እንዲቀጥል ማድረግ የሚቻልበትን መልካም አጋጣሚ ከመፍጠር አንፃር፣ ከፍተኛ የሆነ አገራዊና ታሪካዊ ፋይዳ ያለው ምርጫ ይካሄዳል የሚል እምነት ስላለው፣ የምርጫ ሥነ ምግባር ደንብ በማውጣት ከጥር 1 ቀን 2013 ዓ.ም. ጀምሮ በምርጫ ቦርድ የምርጫ ሰሌዳ መሠረት እንደሚሠራ አስታውቋል፡፡ ምርጫውን ታሪካዊ ፋይዳ ያለው ለማድረግ፣ የኢዜማ አመራሮች ዕጩዎች፣ አባላትና ደጋፊዎች ሊተገብሯቸው የሚገቡ መልካም ሥነ ምግባሮችን በግልጽ ለማስቀመጥም የሥነ ምግባር ዝርዝር መመርያ አስፈላጊ መሆኑንም አክሏል፡፡ መመርያው በሁሉም የኢዜማ አባላት ማለትም ከብሔራዊ ሥራ አስፈጻሚ ኮሚቴ እስከ ወረዳ አመራርና ደጋፊዎች ድረስ ተፈጻሚ እንደሚሆንም ገልጿል፡፡ የሥነ ምግባር መመርያው መርህ ‹‹የመንግሥት ሕጋዊ ቅቡልነት የሚኖረው በዴሞክራሲያዊ መንገድ በመድበለ ፓርቲ ሥርዓት በሚደረግ ምርጫ ብቻ መሆኑንም አስቀምጧል፡፡ የሥነ ምግባር ደንቡን ማክበር፣ ሕግ ማክበርም ተገቢና ቁልፍ ነገር መሆኑን ጠቁሞ፣ በምርጫ ዘመቻ አስተዳደር የሌሎች ፓርቲዎች መብት ማክበር፣ የመገናኛ ብዙኃንን ነፃነትና ገለልተኝነት ማክበር፣ የኢዜማ አመራሮችና አባላት ግዴታ መሆኑንም ገልጿል፡፡ ኢዜማ በመመርያው ባካተታቸው ስለምርጫ ሒደት፣ የቋንቋ አጠቃቀም (በምርጫ ዘመቻ፣ በምርጫ ቀንና በድኅረ ምርጫ ወቅቶች) የምልክት አጠቃቀም፣ ማዋከብ፣ ፀበኝነትና ኃይልን መጠቀም፣ ኃላፊነትን ያለ አግባብ መጠቀም፣ ሙስና ወይም ጉቦ ተግባራት፣ መልካም ግንኙነት መፍጠር፣ ነፃና ፍትሐዊ የምርጫ ውጤትን መቀበልን በሚመለከት እንዴት መከናወንና ተግባራዊ መሆን እንዳለባቸውም በመመርያው በዝርዝር አሥፍሯል፡፡ 